常山神祠
作者：張守
朝代：宋

paragraphs: 籃輿破霜曉，駕言郡城南。
雲山爲好色，風日仍清酣。
古祠據山腹，深堂静潭潭。
我來何所禱，禍福久已諳。
頑冥亦天資，乞靈漫懷慙。
同來得我軰，勝處思窮探。
爽氣排俗慮，濁醪侑清談。
卧碑一拂拭，古鏡開塵函。
斯人已仙去，寒泉獨清甘。
扶藜山崷崒，放目窺渾涵。
前瞻羣峰翔，九僊駐飛驂。
後俯歸路迷，城郭埋烟嵐。
平生丘壑姿，回首不我堪。
歸來耿不寐，青燈對書龕。